ELŐTERJESZTÉS

A képviselőtestület 2020. október 27-i ülésére

Tárgy: Háziorvosi Szolgálat beszámolója

Előterjesztő: Dr. Iván Endre háziorvos

Tisztelt Képviselőtestület!

1988 óta dolgozom Bezenyén háziorvosként, és irányítom a Háziorvosi Szolgálat munkáját 1996 végéig közalkalmazottként, 1997 elejétől vállalkozási formában. A szolgálat a jogszabályban előírt személyi feltételeknek megfelelően 1 OKJ-s ápoló végzettséggel rendelkező nővért alkalmaz, munkánkat 1 adminisztrátor segíti.

A háziorvosi szolgálat a NEAK-kal, illetve a községi önkormányzattal érvényes szerződéssel, a Járási Hivatal Népegészségügyi Osztálya működési engedélyével rendelkezik, ennek megfelelően területi ellátási kötelezettséggel végzi munkáját.

A szolgálat két helyettes háziorvosa a rajkai és a dunaszigeti kolléganő.

A szolgálat háziorvosa 3 szakvizsgával(közegészségtani-járványügyi labor, háziorvostan, üzemorvostan) rendelkezik, ebből jelenleg a két utóbbit használja aktívan. Munkájához használja az ELTE-n szerzett „Jogi szakokleveles orvos” végzettségét is.

A szolgálat működésének tárgyi feltételei a jogszabályban előírtaknak megfelelnek.

Az egészségház, melyben a háziorvosi rendelő a Védőnői Szolgálattal együtt helyezkedik el, a Dr. Iván és Társa Bt. tulajdona. A papréti rendelő jelenlegi állapotában nem felel meg jelen század követelményeinek. Működtetését biztosítjuk, de fenntartását hosszabb távon nem tartjuk célravezetőnek.

A tárgyi feltételek biztosítása minden évben áttekintésre kerül, alkalmazkodik a jogszabályon túl az orvostudomány fejlődéséhez.

Ennek részeként nagy örömünkre szolgált az Önkormányzat pályázata, és ennek sikere, hogy eszközparkunk új EKG készülékkel és számítógéppel bővülhetett.

A praxis által gondozott jelenlegi beteglétszám 2000 és 2100 között mozog. A heti rendelési idő 20 óra, ehhez jön 2 óra iskolaorvosi rendelés. Ezen túl üzemorvosi rendelés és adminisztratív feladatok ellátása, valamint a házi beteglátogatás tölti ki a munkaidőt.

Az évi orvos-beteg találkozások száma 13000-15000 között mozog.

Ez napi 50-90 közötti betegforgalmat jelent.

A mindennapi betegellátás során alapvetően a mosonmagyaróvári Karolina Kórház osztályaival és szakrendeléseivel működünk együtt. A betegutak tökéletesebbé tétele közös felelősségünk.

A betegellátáson túl szűrővizsgálatokkal segítjük a nem fertőző krónikus , fő halálokokat képező betegségek megelőzését. A szűrővizsgálatok részben a betegellátás részeként jelennek meg, részben a kórházak idevonatkozó programjaihoz történő betegszervezéssel, információátadással, edukációval.

A szűrővizsgálatoknak a hétköznapi munka részeként kell megjelenniük, mely során szorosan együttműködünk a Védőnői Szolgálattal, és a megye kórházaiban működő szakrendelésekkel. A szűrővizsgálatok kibővítésében és tökéletesítésében még vannak lehetőségek, de ehhez a feltételrendszer még nem adott.

A folyamatos, 24 órás betegellátás az ügyeleti szolgálattal való együttműködés során valósul meg. Részt veszünk az ügyeleti munkában, melyet a Községek Orvosi Ügyelete Nonprofit Kft. biztosít.

Együttműködünk munkánk során az OMSZ szervezetével és kivonuló egységeivel.

A lakosság körében előforduló jellegzetes betegségek és halálokok megegyeznek az országban más területeken előfordulókkal, a szív-és érrendszeri megbetegedések, illetve a rosszindulatú daganatok előfordulása, és haláloki megjelenése a döntő, ezen betegségek megelőzésére és korai kimutatására kell törekednünk.

Az egészségnevelés fontos feladat, melyet az óvodás kortól a nagyszülői korig minden korosztály számára nyújtani kell. Ebben előadások tartásával, felvilágosító beszélgetésekkel, a korszerű egészségmegőrzésről szóló információk terjesztésével próbálunk segíteni.

Nem lehet elmenni szó nélkül a jelen problémái mellett, különös tekintettel a koronavírus-világjárványra.

A járvány köztünk van, személyes példamutatásunk és mindennapi felvilágosító munkánk a lakosság körében nagyon nagy jelentőséggel bír. Az egyéni védekezés részét képezi az országos védekezésnek. az előírásokat az egyén és a társadalom szintjén is be kell tartani.

Az egészségpolitika változásokat kíván a háziorvosi rendszerben végrehajtani. Reméljük, ezek a még részleteikben nem ismert változások a betegellátás és betegségmegelőzés terén a lakosság egészségi állapotának javulását fogják eredményezni.

Bezenye, 2020. október 21.

dr. Iván Endre

háziorvos