ELŐTERJESZTÉS

a képviselő-testület 2020. október 27-i ülésére

Tárgy: Szigetköz Natúrpark Egyesületi tagság

Előterjesztő: Márkus Erika polgármester

Tisztelt Képviselő-testület!

A Szigetköz Natúrpark megalapításának elképzelése több mint két évtizedes múltra tekint vissza. A natúrparki kezdeményezés szakmai előkészítésének koordinációját 2015-től dr. Pető Péter, a Győr-Moson-Sopron Megyei Közgyűlés alelnökének vezetésével végezték. Az előkészítést kezdetben a 140 térségi szervezet és magánszemélyt tömörítő térségi turisztikai desztinációs menedzsment szervezeti jelleggel működő Szigetköz Turizmusáért Egyesület végezte, amelyet az időközben megalakult Szigetköz Natúrpark Egyesület váltott fel. A natúrparki kezdeményezés bejelentésére a 2016-ban a Föld Napja alkalmából, a Herman Ottó Intézet által koordinált szakmai műhelykonferencián került sor. A Győr-Moson-Sopron Megyei Önkormányzat 2017. június 6-án tartott közgyűlésén támogatta a Szigetköz Natúrpark létrehozását célzó kezdeményezést.

A Szigetköz Natúrpark Egyesületnek 26 település a tagja: Ásványráró, Darnózseli, Dunakiliti, Dunaremete, Dunaszeg, Dunaszentpál, Dunasziget, Feketeerdő, Győrladamér, Győrújfalu, Győrzámoly, Halászi, Hédervár, Kimle, Kisbajcs, Kisbodak, Kunsziget, Lipót, Máriakálnok, Mecsér, Nagybajcs, Öttevény, Püski, Rajka, Vámosszabadi és Vének.

**A Szigetköz Natúrpark jelene és eredményei**

A natúrpark számára fontos alapvetés, hogy a natúrparki munkaszervezet és a natúrparki együttműködő partnerek minden tevékenységüket a helyi közösségek tagjaival együttműködve, érdekeiket kiemelten kezelve végzik. Rövid távú, már megvalósítás alatt lévő célja a csípőszúnyog biológiai úton való gyérítése, a túlzott turizmus által okozott környezeti terhelés csökkentése, hód kártételek enyhítése, továbbá a térségben élők környezettudatosságának elősegítése.

A LEADER-szervezet és TDM-szervezet már több év óta eredményesen működik együtt a szigetközi településekkel és vállalkozókkal, így a natúrpark egy további lehetőségeket hordozó keretként befolyásolja a tevékenységüket

**A Szigetköz Natúrpark célja és jövőképe**

A natúrparki fejlesztési koncepció ötéves tervezési időszakában meghatározott néhány főbb fejlesztések:

* a térség helyi közösségeinek erősítésére;
* a natúrparki együttműködő partnerek közötti partnerség erősítésére és a civil és gazdálkodó partnerek számának növelése;
* a táji léptékű együttműködés fórumainak létrehozása, hatékony működtetése;
* a natúrparki partnerszervezetek, valamint a natúrpark területén élő lakosság natúrparki

tudatosságának kialakítására, erősítésére;

* kiemelten fontos vízi és kerékpáros turisztikai fejlesztéseket, valamint kapcsolódó
* a helyi termék piacra jutásának elősegítését;

A Szigetköz Natúrpark által megfogalmazott jövőkép teljes mértékben összhangban áll az országos natúrparki fejlesztési koncepciókkal. A natúrpark jövőbeni elképzelései, hogy olyan értékőrző és értékteremtő térség legyen, amely komplex értékszemléleten alapuló helyi térségfejlesztések valósulhatnak meg. Fő célja tovább, hogy olyan élő és élhető táj legyen a natúrpark területe, ami magas életminőséget biztosít az ott élők számára.

**A Szigetköz Natúrpark főbb turisztikai célpontjai:**

A natúrpark térség különös színfoltja a nemzetiségi hagyományok. Különösen egyedülálló Kimle nemzeti sokszínűsége. A natúrparki térség kézműves hagyományai részben a Dunához kötődnek, mint például a hálófonás, amely Héderváron tekinthető meg. A térségben a gasztronómiai hagyományok is jelentősek mivel a térség egyik specialitása a szigetközi ecetes hal, amely szerepel több térségi vendéglátóhely menüjében. A halételek elkészítése több helyi rendezvény programjába is beépül. Több településen megtalálhatóak a néptánc hagyományok, amelyeket a látogatók is megélhetnek. A rendezvények közül a Halásziban szervezett Bertóké Napok kifejezetten a néptánc köré szerveződik.

Bezenye számára jó lehetőség egy olyan közösséghez való csatlakozás, ahol vidékfejlesztéssel, környezetvédelemmel és turizmusfejlesztéssel foglalkozhatunk. Összefogva az egység erejét, a lehetőségek sokkal szélesebb tárháza nyílhat meg a településünk számára is.

Tájékoztatom a T. Képviselő-testületet, hogy az egyesületi tagsági díj 2020-ban 10.000.- Ft.

Kérem a Tisztelt Képviselő-testületet a határozati javaslat elfogadására.

Bezenye, 2020. október 15.

Márkus Erika s.k.

polgármester

**Határozati javaslat:**

**…../2020.(X.27.) határozat**

Bezenye Községi Önkormányzat Képviselő-testülete úgy határoz, hogy a Szigetköz Natúrpark Egyesület tagja kíván lenni, s vállalja az éves tagdíj fizetését.

A Képviselő-testület felhatalmazza a polgármestert a belépési nyilatkozat aláírására.

Felelős: Márkus Erika polgármester

Határidő: 2020. december 31.